Minder mynwerkers toets positief vir virus | Netwerk24
Minder mynwerkers toets positief vir virus
Deur Elvira Wood 20 Augustus 2020 14:57
Dit lyk asof die mynbousektor ook 'n keerpunt bereik het met die getal werkers wat positief vir die koronavirus toets.
Daar is al 140 Suid-Afrikaanse mynwerkers aan Covid-19 dood. Foto: Argief
Net soos die getal nuwe gevalle landwyd begin daal het, het dit ook in die mynbousektor begin afneem.
In die week tot Donderdag 20 Augustus is 1 168 mynwerkers positief vir die virus getoets. Dit is bykans 22% minder as die 1 494 nuwe gevalle 'n week tevore.
Die afgelope week is 14 mynwerkers dood aan Covid-19. Dit is 'n daling van bykans 42% teenoor die 24 mynwerkers wat die vorige week aan die siekte dood is.
Sedert die uitbreking van die virus in die land is 12 617 mynwerkers positief getoets en 140 mynwerkers is dood.
Dit is luidens die jongste syfers wat die Mineraleraad van Suid-Afrika bekend gemaak het.
Van die sowat 450 000 mynwerkers wat werksaam is in dié sektor, het 337 762 nou teruggekeer werk toe.
Hiervan is 7 090 werkers wat uit Mosambiek (1 371), Lesotho (5 229), Eswatini (468) en Botswana (22) teruggekeer het werk toe.
Nikisi Lesufi, verantwoordelik vir omgewing, gesondheid en erfenisse by die Mineraleraad, sê die proses vorder dus goed om werkers wat burgers van naburige lande is weer terug te bring.
Sowat 4 392 van dié werkers wat moet terugkeer.
Lesufi sê die regte prosesse word gevolg om die werkers te help om deur grensposte te beweeg, en daarna vir 'n tydperk van 14 dae in kwarantyn geplaas te word, voordat hulle dan weer terugkeer werk toe.
Tebello Chabana, hoofbestuurder van openbare betrekkinge en transformasie van die Mineraleraad, het Donderdag in die raad se weeklikse bespreking van die stand van infeksies in die sektor gesê mynmaatskappye het steeds die nodige infrastruktuur om siek werkers te isoleer en te behandel.
Lindiwe Montshiwagae, verantwoordelik vir beleggersverhoudings by Royal Bafokeng Platinum (RBPlat), sê hulle het bestaande infrastruktuur in 'n hospitaal met 200 beddens omskep.
Sy sê dit is nie baie gebruik nie, aangesien daar minder infeksies was as wat verwag is.
Die maatskappy het die hospitaal op 1 Julie aan die department van gesondheid in Noordwes oorhandig om lede van die gemeenskap daar te behandel.
Teen dié tyd is daar nog net 190 van RBPlat se werknemers en 60 lede van die gemeenskap daar behandel.